Jānis Pleps

Jānis Pleps (dzimis 1982. gada 4. janvārī Daugavpilī) ir latviešu jurists, Latvijas Universitātes Juridiskās fakultātes asociētais profesors un Tiesību teorijas un vēstures katedras vadītājs (2013), kā arī Valsts prezidenta Egila Levita padomnieks tiesību politikas jautājumos (2019).

Jāņa Plepa zinātniskā darbība galvenokārt vērsta uz Latvijas konstitucionālo tiesību un tiesību teorijas problēmu izpēti. 

 Dzīvesgājums 

Jānis Pleps dzimis 1982. gadā.
2000. gadā absolvēja Ilūkstes 1. vidusskolu un tajā pašā gadā uzsāka studijas Latvijas Universitātes Juridiskajā fakultātē. Jau studiju laikā publicēja dažādus rakstus par valststiesību problēmām un, būdams 4. kursa students, kopā ar studiju biedriem Edgaru Pastaru un Ilzi Plakani publicēja monogrāfiju “Konstitucionālās tiesības”Pleps J., Pastars E.,  Plakane I. Konstitucionālās tiesības. Rīga: Latvijas Vēstnesis, 2004. Pamatstudijas Latvijas Universitātes Juridiskajā fakultātē noslēdza 2005. gadā, iegūstot jurista kvalifikāciju. 2006. gadā turpat ieguva arī akadēmisko maģistra grādu tiesībzinātnē ar izcilību. 
Profesionālo pieredzi uzkrājis, strādājot Administratīvajā apgabaltiesā (tiesneša palīgs no 2004. līdz 2005. gadam), Satversmes tiesā (Satversmes tiesas tiesneša palīgs no 2005. līdz 2008. gadam), Saeimas Juridiskajā birojā (juridiskais padomnieks no 2008. līdz 2013. gadam un vecākais juridiskais padomnieks no 2013. līdz 2015. gadam). No 2015. gada 10. augusta līdz 2019.gada 7.jūlijam Jānis Pleps bija Valsts prezidenta Raimonda Vējoņa konstitucionālo tiesību padomnieks. No 2005. līdz 2012. gadam (ar pārtraukumiem) bija VSIA “Latvijas Vēstnesis” nedēļas žurnāla “Jurista Vārds” tieslietu redaktors.

Kopš 2019. gada 8. jūlija Jānis Pleps ir Egila Levita padomnieks tiesību politikas jautājumos. Jānis Pleps akadēmisko darbību uzsāka 2007. gadā lektora amatā Biznesa augstskolā “Turība”. 2011. gadā Latvijas Universitātē ieguvis tiesību zinātņu doktora grādu tiesību teorijas un vēstures apakšnozarē; promocijas darba tēma – “Satversmes iztulkošanas konstitucionāli tiesiskie un metodoloģiskie problēmjautājumi”Pleps J. Satversmes iztulkošanas konstitucionāli tiesiskie un metodoloģiskie problēmjautājumi. Promocijas darba kopsavilkums. Rīga: Latvijas Universitāte, 2010.  2011. gadā ievēlēts lektora amatā Latvijas Universitātes Juridiskās fakultātes Tiesību teorijas un vēstures katedrā. 2013. gadā turpat ievēlēts docenta un Tiesību teorijas un vēstures katedras vadītāja amatā (2019. gadā atkārtoti pārvēlēts abos amatos). 2025.gadā ievēlēts asociētā profesora amatā.

Jānis Pleps ir akadēmiskās vienības "Austrums" vecbiedrs. Viņš ir arī Publisko tiesību institūta, Stendera biedrības, Sēlijas asociācijas un Jesaja Berlina biedrības biedrs, profesora Kārļa Dišlera fonda dibinātājs.

Apbalvots ar IV šķiras Triju Zvaigžņu ordeni un Latvijas Tieslietu sistēmas III pakāpes goda zīmi, Latvijas Zinātņu akadēmijas Dītriha Andreja Lēbera vārdbalvu (2022), Ilūkstes novada goda pilsoņa titulu (2021).

 Darbi 
Kopš 2002. gada publicējis vairāk nekā 150 zinātnisku un populārzinātnisku rakstu par dažādiem valststiesību, tiesību teorijas un tiesību vēstures jautājumiem, kuri publicēti gan grāmatās, gan Latvijas un ārvalstu periodikā. 
 Pleps J., Pastars E., Plakane I. Konstitucionālās tiesības. Papildināts un pārstrādāts izdevums. Rīga: Latvijas Vēstnesis, 2014 
 Pleps J. Satversmes iztulkošana. Rīga: Latvijas Vēstnesis, 2012
 Pleps J., Pastars E. Saeimas atlaišana. Rakstu krājums. Rīga: Latvijas Vēstnesis, 2009  
 Kerikmäe T., Joamets K., Pleps J., Rodiņa A., Berkmanas T., Gruodytė E. (Editors) The Law of the Baltic States. Springer, 2017 

 Atsauces 

Kategorija:1982. gadā dzimušie
Kategorija:Daugavpilī dzimušie
Kategorija:Latvijas tiesību zinātnieki
Kategorija:Triju Zvaigžņu ordeņa virsnieki